Návrh
na zmenu Programu štátnej podpory obnovy bytového fondu formou poskytovania bankových záruk za úvery

Program štátnej podpory obnovy bytového fondu formou poskytovania bankových záruk za úvery sa mení takto:
1. V časti H bod 4 znie:
„4. Platnosť bankovej záruky je časovo obmedzená v závislosti od výšky poskytnutého úveru na byt, a to nasledovne: 
Výška poskytnutého úveru na jeden byt v Sk	Doba platnosti bankovej záruky	
7 000 – 30 000	do 7 rokov	
nad 30 001 	do 10 rokov	
Lehota platnosti bankovej záruky sa stanoví odo dňa vystavenia záručnej listiny.“

2. Táto zmena nadobúda účinnosť dňom schválenia vládou SR.

Odôvodnenie:

Program podpory rozvoja bytovej výstavby realizovanej formou poskytovania bankových záruk za úvery bol uvedený do praxe v II. polroku 2003. Do konca roku 2003 bolo poskytnutých 100 bankových záruk vo výške 89 893,2 tis. Sk. V I. štvrťroku 2004 bolo prijatých 49 žiadostí o poskytnutie bankovej záruky, z čoho bolo schválených 48 žiadostí v celkovom objeme 42 540 ,0 tis. Sk, čím bola podporená obnova 1 848 bytov. Celkom bolo roku 2004 poskytnutých 210 bankových záruk vo výške 273 435,896 tis. Sk, čím sa podporila obnova 8 364 bytov. 
V roku 2004 z dôvodu efektívnejšieho využitia zverených prostriedkov bola schválená zmena, ktorá upravila platnosť bankovej záruky v závislosti od výšky poskytnutého úveru na byt. Predovšetkým táto zmena viedla k výraznému poklesu žiadostí. V I. štvrťroku 2005, boli prijaté iba 2 žiadosti o poskytnutie bankovej záruky čo možno považovať za úplné zastavenie realizácie programu a navyše vzhľadom na nedostatok zdrojov u vlastníkov o pozastavenie obnovy bytového fondu. 
Tento prepad v počte prijatých žiadostí bol spôsobený tým, že podmienky programu v časti stanovenia doby platnosti bankovej záruky v závislosti od výšky úveru na byt boli stanovené prísne. Pri stanovovaní týchto obmedzení sa vychádzalo z potreby zvýšiť objem investícií do obnovy bytového fondu, keďže v súčasnosti potreba investícií sa odhaduje v priemere 518 tis. Sk na byt. Spoločenstvá vlastníkov bytov a nebytových priestorov, ktoré tento program v prevažnej miere využívajú, nedisponujú dostatočným objemom finančných prostriedkov a nie sú schopné v požadovaných lehotách úvery na obnovu spoločných častí a zariadení bytových domov splácať. Ukazuje sa, že napriek uvedenej potrebe investovania sa práce na obnove budú realizovať po funkčných etapách. Od zateplenia, obnovy obvodového plášťa a opravu strechy postupne k obnove vnútorných zariadení. Keďže ide o obnovu spoločných častí a zariadení bytových domov, t. j. program neslúži na vylepšovanie štandardu bytov, navrhujeme podmienky programu zmierniť a dobu platnosti bankovej záruky v závislosti od výšky poskytnutého úveru na byt na prechodné obdobie upraviť. Ministerstvo výstavby a regionálneho rozvoja SR predloží ďalší návrh na zmenu doby platnosti bankovej záruky v závislosti na raste ekonomickej situácie vlastníkov bytov, ktoré sa prejavia na vyššej tvorbe fondu opráv a údržby.
Stanovenie dvoch pásiem pre poskytnutie bankovej záruky vychádza zo súčasných možností vlastníkov bytov realizovať úhradu splátok, naďalej kumulovať zdroje pre zabezpečenie bežnej údržby a riešenie prípadných havarijných stavov. Úver vo výške 30 000 Sk na byt s lehotou splatnosti 7 rokov predstavuje mesačnú splátku úveru vo výške asi 400 Sk, čo pri priemernom byte 65 m2 predstavuje 6,50 Sk na m2 bytu. Fond opráv a údržby by mal byť tvorený tak, aby splátka úveru nepresiahla 80 % jeho tvorby a min. 20 % tvorí zabezpečenie bežnej údržby, riešenie prípadných havarijných stavov a kumulovanie zdrojov na rozsiahlejšie opravy. Pri takto stanovenom pomere by v uvedenom prípade mala byť mesačná tvorba fondu opráv a údržby vo výške min. 8,20 Sk na m2 podlahovej plochy bytu. Realita ukazuje, že spoločenstvá v prevažnej miere tvoria fond údržby a opráv vo výške 10–12 Sk/m2 podlahovej plochy, čo súvisí s tým, že spoločenstvá najskôr zdroje kumulujú, a potom realizujú obnovu, zväčša po funkčných etapách.